सूत्रसंचालक जिमी केमिलने रंगमंचावर एंट्री घेतली तीच ऑस्करच्या नव्वद वर्षांच्या इतिहासाची कृष्णधवल आठवणी जागवत. त्यानंतर ऑल व्हाइटसारखा मुद्दा पुन्हा टीकेचा ठरू नये, यासाठी घेतलेली काळजी यंदाच्या सोहळ्यात जागोजागी दिसून आली. शिवाय या रंगमंचावर वाइनस्टीन प्रकरणापासून आपण धडा घेतला पाहिजे, अशी भूमिका पुरस्कारविजेते, प्रदानकर्ते यांनीही घेतल्याचं दिसून आलं. वर्ण, वंश, लिंग अशा भेदांपलीकडे जात हा पुरस्कार पार पडला. 'टाइम्स अप' या चळवळीचा सुसंवादी आवाज हे यंदाच्या ऑस्करचं वैशिष्ट्य म्हणता येईल.
ट्रम्प आणि पेन्स निशाण्यावर
जिमी केमिल यांनी सोहळा सुरू होऊन दहा मिनिटं होत नाही, तोच 'नन अदर दॅन प्रेसिडेंट ट्रम्प कॉल्ड गेट आऊट द वेस्ट ३/४ ऑफ द मूव्ही सो फार दिस इअर', असा उल्लेख केला. तर कॉल मी बाय युवर नेम या समलैंगिकांच्या लवस्टोरीचा उल्लेख करताना 'वूई मेक देम टू अपसेट माइक पेन्स' असं थेट म्हटलं. शिवाय अमेरिकन प्रशासनावरही थेट ताशेरे ओढले.
पुन्हा हुलकावणी
मेरिल स्ट्रीप, ख्रिस्तोफर नोलन, डेन्झेल वॉशिंग्टन यांच्यासाठी यंदाचं वर्षही हुलकावणी देणारं ठरलं. ख्रिस्तोफर नोलन यांच्या 'डंकर्क' सिनेमाकडून खूप अपेक्षा होत्या. मात्र आधीच फ्रेंच जनतेकडून टीकेचा धनी झालेल्या नोलन यांना तीन तांत्रिक पुरस्कारांवर समाधान मानावं लागलं.
पुन्हा मेरिलला टोमणे
ज्युडी फोस्टर पुरस्कार प्रदान करण्यासाठी आली असता, तिला दुखापत झाल्याने ती क्लचेसच्या साहाय्याने रंगमंचावर आली. तेव्हा जेनिफर लॉरेन्सने तिला हे कसं काय झालं, असं विचारलं असता, तिने मेरिल स्ट्रीपमुळे झाल्याचं सांगितलं. मेरिल स्ट्रीपवर मागील काही वर्षांपासून असे मजेशीर टोमणे मारण्याचा रिवाजच पडला आहे. यंदाही तशी संधी सोडली नाही.